สั่งการผู้ว่าราชการจังหวัดทั้งประเทศกำกับดูตลาด พื้นที่อื่นๆ ป้องกันและสกัดโควิด-19
นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร กล่าวว่า ด้วยสถานการณ์การแพร่ระบาดของโรคโควิด -19 ในช่วงวันที่ 7 - 13 มีนาคมที่ผ่านมา มีการตรวจพบผู้ติดเชื้อบริเวณตลาดในพื้นที่เขตบางแค กรุงเทพมหานคร เป็นจำนวนมาก ดังนั้นเพื่อเป็นการป้องกันและควบคุมสถานการณ์การแพร่ระบาดของโรคโควิด-19 ในพื้นที่ตลาด รวมถึงพื้นที่เสี่ยงอื่นๆ ทั่วประเทศ จึงได้สั่งการไปยังผู้ว่าราชการจังหวัดทุกจังหวัด กำกับดูแลและกำชับการปฏิบัติให้เป็นไปตามมาตรการป้องกันการแพร่ระบาดของกระทรวงสาธารณสุขอย่างเคร่งครัด โดยในการเข้าใช้บริการตลาดและพื้นที่เสี่ยงอื่นๆ ต้องจัดให้มีทางเข้าออกพื้นที่ทางเดียว พร้อมกำชับการปฏิบัติตามมาตรการสาธารณสุข D-M-H-T-T คือ เว้นระยะห่างระหว่างกัน สวมหน้ากากผ้า/หน้ากากอนามัยตลอดเวลา ล้างมือบ่อยๆ ตรวจวัดอุณหภูมิร่างกายก่อนเข้าพื้นที่และใช้แอปไทยชนะ หรือหมอชนะอย่างเคร่งครัด นอกจากนี้ ให้แจ้งนายอำเภอทุกอำเภอมอบหมายกำนัน ผู้ใหญ่บ้าน กรรมการหมู่บ้านและพิจารณาสั่งใช้สมาชิกกองอาสารักษาดินแดน (อส.) สนับสนุนการปฏิบัติขององค์กรปกครองส่วนท้องถิ่น อาสาสมัครสาธารณสุขประจําหมู่บ้าน (อสม.) และหน่วยงานที่เกี่ยวข้องในพื้นที่ในการกำกับให้การปฏิบัติเป็นไปตามมาตรการโดยเคร่งครัด